

**ຄະນະພົວພັນຕ່າງປະເທດສູນກາງພັກ**

**Committee for External Relations of the Party Central Committee**

[**I.** **ສະ​ພ​າບ​ການ​ພົ້ນ​ເດັ່ນ​ຂອງ​ບັນ​ດາ​ພັກ​ກ​ານ​ເມືອງ​ໃນ​ພາກ​ພື້ນ ແລະ ສາ​ກົນ**....................................01 - 06](#_Toc189778789)

**II. ການເຄື່ອນໄຫວຂອງການນຳການຂັ້ນສູງຂອງພັກ ປະຊາຊົນ ປະຕິວັດລາວ.................................**07 - 09

**III. ການເຄື່ອນໄຫວຂອງ ຄະນະພົວພັນຕ່າງປະເທດສູນກາງພັກ.................................................**10 - 11

**ໃບຂ່າວຂອງຄະນະພົວພັນຕ່າງປະເທດສູນ​ກາງ​ພັກ​**

**ເດືອນ ເມສາ 2025**

**ສຳນັກງານ ຕັັ້ງຢູ່ ບ້ານ ສີວິໄລ, ເມືອງໄຊທານີ, ນະຄອນຫຼວງວຽງຈັນ**

**Tel : 030 9876030, Email: Ri.dept.la@Gmail.com, Website: www.cerccp.org.la**

# ສະ​ພ​າບ​ການ​ພົ້ນ​ເດັ່ນ​ຂອງ​ບັນ​ດາ​ພັກ​ກ​ານ​ເມືອງ​ໃນ​ພາກ​ພື້ນ ແລະ ສາ​ກົນ

## ສະພາບການພົ່ນເດັ່ນພາຍໃນ ສປປ ລາວ.

1. **ລາວ-ຫວຽດນາມ ສືບຕໍ່ຮັດແໜ້ນສາຍພົວພັນແບບພິເສດ.**

ໂດຍຕອບສະໜອງຕາມຄໍາເຊີນຂອງ ສະຫາຍ ທອງລຸນ ສີສຸລິດ, ເລຂາທິການໃຫຍ່ ຄະນະບໍລິຫານງານສູນກາງພັກ ປະຊາຊົນ ປະຕິວັດລາວ, ປະທານປະເທດ ແຫ່ງ ສປປ ລາວ, ສະຫາຍ ເລືອງ ເກືອງ ປະທານປະເທດ ແຫ່ງ ສສ ຫວຽດນາມ ຢ້ຽມຢາມລັດຖະກິດ ສປປ ລາວ ແຕ່ວັນທີ 24-25 ເມສາ 2025 ເພື່ອເພີ່ມທະວີ ແລະ ເສີມຂະຫຍາຍສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງສອງປະເທດ ລາວ ແລະ ຫວຽດນາມ ໂດຍໄດ້ຮັບການຕ້ອນຮັບຢ່າງອົບອຸ່ນ ແລະ ສົມກຽດ ທີ່ສໍານັກງານປະທານປະເທດ.

ໃນໂອກາດດັ່ງກ່າວ, ສະຫາຍ ທອງລຸນ ສີສຸລິດ ໄດ້ສະແດງຄວາມຍິນດີຕ້ອນຮັບອັນອົບອຸ່ນ ແລະ ສະແດງຄວາມຊົມເຊີຍຕໍ່ ສະຫາຍ ເລືອງ ເກືອງ ທີ່ໄດ້ຮັບເລືອກຕັ້ງໃຫ້ດໍາລົງຕໍາແໜ່ງເປັນ ປະທານປະເທດ ແຫ່ງ ສສ ຫວຽດນາມ, ພ້ອມທັງໄດ້ຕີລາຄາສູງຕໍ່ການເດີນທາງມາຢ້ຽມຢາມລັດຖະກິດ ທີ່ ສປປ ລາວ ໃນຄັ້ງນີ້.

ສອງສະຫາຍປະທານປະເທດລາວ ແລະ ຫວຽດນາມ ໄດ້ປຶກສາຫາລື ແລະ ແລກປ່ຽນຄໍາຄິດເຫັນຮ່ວມກັນຢ່າງກົງໄປກົງມາ ແລະ ດ້ວຍບັນຍາກາດໄມຕີຈິດມິດຕະພາບ ຖານສະຫາຍອ້າຍນ້ອງ ເຊິ່ງສອງຝ່າຍ ໄດ້ແຈ້ງໃຫ້ກັນຊາບກ່ຽວກັບ ສະພາບການພັດທະນາເສດຖະກິດ-ສັງຄົມ ພາຍໃນປະເທດຂອງຕົນ ແລະ ໄດ້ສະແດງຄວາມຊົມເຊີຍ ຕໍ່ບັນດາຜົນສໍາເລັດ ທີ່ສອງປະເທດຍາດມາໄດ້ ໃນໄລຍະຜ່ານມາ, ພ້ອມທັງໄດ້ຕີລາຄາຜົນການພົວພັນຮ່ວມມືຜ່ານມາ ກໍຄື ທິດທາງແຜນການຈຸດສຸມຂອງການຮ່ວມມື ລະຫວ່າງສອງປະເທດ ໃນຕໍ່ໜ້າ. ສອງຝ່າຍໄດ້ມີຄວາມປິຕິຍິນດີທີ່ເຫັນວ່າ ການພົວພັນຮ່ວມມື ຂອງສອງປະເທດ ໃນໄລຍະ 01 ປີຜ່ານມາ ແມ່ນສືບຕໍ່ມີການພັດທະນາຢ່າງບໍ່ຢຸດຢັ້ງ ໃນທຸກຂົງເຂດວຽກງານ ເປັນຕົ້ນ ການຮ່ວມມືທາງດ້ານການເມືອງ; ວຽກງານປ້ອງກັນຊາດ-ປ້ອງກັນຄວາມສະຫງົບ ແລະ ການຕ່າງປະເທດ; ດ້ານເສດຖະກິດ- ການຄ້າ ແລະ ການຮ່ວມມືດ້ານອື່ນໆເຊັ່ນ: ດ້ານເຕັກໂນໂລຊີ, ການສຶກ ສາ, ສາທາລະນະສຸກ, ຖະແຫຼງຂ່າວ, ວັດທະນະທໍາ, ກິລາ, ທ່ອງທ່ຽວ, ອົງການຈັດຕັ້ງມະຫາຊົນ ແລະ ການໄປມາຫາສູ່ ລະຫວ່າງປະຊາຊົນສອງປະເທດ ກໍໄດ້ຮັບການພັດທະນາຢ່າງຕໍ່ເນື່ອງ ແລະ ບັນດາໂຄງການຮ່ວມມືທີ່ເປັນຍຸດທະສາດລະຫວ່າງສອງປະເທດ ກໍສືບຕໍ່ມີຄວາມຄືບໜ້າ ແລະ ເປັນຮູບປະທໍາ.

ສະຫາຍ ທອງລຸນ ສີສຸລິດ ໄດ້ສະແດງຄວາມຂອບໃຈຕໍ່ພັກ, ລັດ ແລະ ປະຊາຊົນຫວຽດນາມອ້າຍນ້ອງ ທີ່ໄດ້ສະແດງຄວາມເສົ້າສະຫຼົດໃຈ ແລະ ແບ່ງເບົາຄວາມທຸກໂສກ ຕໍ່ການຈາກໄປ ຢ່າງບໍ່ມີວັນກັບຄືນຂອງ ສະຫາຍ ພົນເອກ ຄໍາໄຕ ສີພັນດອນ ຜູ້ນໍາປະຕິວັດຮຸ່ນກໍ່ຕັ້ງຂອງພັກ ປະຊາຊົນປະຕິວັດລາວ, ທັງເປັນອະດີດສະມາຊິກພັກ ກອມມູນິດອິນດູຈີນ ຄົນສຸດທ້າຍຂອງລາວ, ທັງເປັນສະຫາຍທີ່ໃກ້ຊິດຂອງພັກ, ລັດ ແລະ ປະຊາຊົນຫວຽດນາມ ໂດຍການປະກາດໄວ້ທຸກລະດັບຊາດ ເປັນເວລາ 02 ວັນ, ພ້ອມທັງໄດ້ສົ່ງການນໍາຂັ້ນສູງສຸດ ມາຮ່ວມໄວ້ອາໄລ ແລະ ຮ່ວມພິທີຊາປະນະ ກິດສົບລະດັບຊາດ ເຊິ່ງສະແດງໃຫ້ເຫັນເຖິງ ສາຍພົວພັນແບບພິເສດ ທີ່ມີ ໜຶ່ງບໍ່ມີສອງໃນໂລກ ລະຫວ່າງສອງປະເທດລາວ ແລະ ຫວຽດນາມ.

ພາຍຫຼັງສໍາເລັດການພົບປະ, ສະຫາຍ ທອງລຸນ ສີສຸລິດ ແລະ ສະຫາຍ ເລືອງ ເກືອງ ໄດ້ເຂົ້າຮ່ວມເປັນສັກຂີພິຍານ ໃນພິທີລົງນາມເອກະສານ ຈໍານວນ ຈໍານວນ 03 ສະບັບ ຄື: ໜັງສືເຈດຈໍານົງ ວ່າດ້ວຍ ການຊ່ວຍເຫຼືອກໍ່ສ້າງສໍານັກງານກອງບັນຊາການທະຫານຊາຍແດນ ກອງທັບປະຊາຊົນລາວ ລະຫວ່າງ ກະຊວງປ້ອງກັນປະເທດ ສປປ ລາວ ແລະ ສສ ຫວຽດນາມ; ແຜນການຮ່ວມມື ປະຈໍາປີ 2025 ລະຫວ່າງ ກະຊວງຍຸຕິທໍາ ແຫ່ງ ສປປ ລາວ ແລະ ສສ ຫວຽດນາມ ແລະ ບົດບັນທຶກຊ່ວຍຈຳ ວ່າດ້ວຍການຮ່ວມມື ລະຫວ່າງ ອໍານາດການປົກຄອງ ແຂວງອັດຕະປື ແຫ່ງ ສປປ ລາວ ແລະ ຄະນະກໍາມະການປະຊາຊົນ ແຂວງຢາລາຍ ແຫ່ງ ສສ ຫວຽດນາມ ໄລຍະ 2025-2030. ພ້ອມກັນນີ້, ສອງສະຫາຍ ປະທານປະເທດລາວ ແລະ ຫວຽດນາມ ກໍໄດ້ເຂົ້າຮ່ວມເປັນສັກຂີພິຍານໃນພິທີມອບ-ຮັບ ໃບອະນຸຍາດລົງທຶນ (ສະບັບດັດແກ້) ໃຫ້ແກ່ ບໍລິສັດ ໄຟຟ້າເຊຂະໝານ 03 ຈໍາກັດ.

**2)** **ກອງປະຊຸມສະໄໝສາມັນຂອງ ລັດຖະບານປະຈຳ ເດືອນເມສາ 2025.**

ກອງປະຊຸມສະໄໝສາມັນຂອງ ລັດຖະບານປະຈຳ ເດືອນເມສາ 2025 ໄດ້ຈັດຂຶ້ນໃນວັນທີ 24 ມີນາ 2025 ທີ່ ສໍານັກງານນາຍົກລັດຖະມົນຕີ ພາຍໃຕ້ການເປັນປະທານຂອງ ສະຫາຍ ສອນໄຊ ສີພັນດອນ, ນາຍົກລັດຖະມົນຕີ, ມີບັນດາທ່ານຮອງນາຍົກລັດຖະມົນຕີ, ສະມາຊິກລັດຖະບານ, ຜູ້ຕາງໜ້າກະຊວງ-ອົງການ ເຂົ້າຮ່ວມແບບເຊິ່ງໜ້າ; ການນໍາຂອງບັນດາແຂວງ ແລະ ນະຄອນຫລວງວຽງຈັນ ເຂົ້າຮ່ວມຜ່ານລະບົບກອງປະຊຸມທາງໄກ ເພື່ອຮັບຟັງ ແລະ ປະກອບຄຳເຫັນຕໍ່ການລາຍງານສະພາບພົ້ນເດັ່ນ ປະຈຳເດືອນເມສາ ແລະ ທິດທາງແຜນວຽກຈຸດສຸມປະຈຳເດືອນພຶດສະພາ 2025.

ກອງປະຊຸມໃນຄັ້ງນີ້ ໄດ້ພ້ອມກັນປະກອບຄຳເຫັນ ແລະ ພິຈາລະນາ ຫຼາຍຫົວຂໍ້ທີ່ສໍາຄັນ ເປັນຕົ້ນ ສະພາບພົ້ນເດັ່ນ ປະຈໍາເດືອນເມສາ ແລະ ທິດທາງແຜນການ ປະຈຳເດືອນພຶດສະພາ 2025 ຂອງລັດຖະບານ; ສະພາບການສະເຫຼີມສະຫຼອງບຸນປີໃໝ່ລາວ ພສ 2568, ແຜນການຈັດຕັ້ງປະຕິບັດວຽກງານ 03 ສ້າງ ໃນໄລຍະ ປີ 2025-2030; ຮ່າງດໍາລັດວ່າດ້ວຍ ກອງທຶນຜະລິດສິນຄ້າ ຢູ່ ສປປ ລາວ; ຮ່າງກົດໝາຍວ່າດ້ວຍການປູກຝັງ; ຮ່າງແຜນງານແຫ່ງຊາດ ການປັບຕົວເຂົ້າກັບການປ່ຽນແປງດິນຟ້າອາກາດ; ຮ່າງວິໄສທັດຮອດ ປີ 2040 ແລະ ແຜນການຄຸ້ມຄອງນໍາໃຊ້ທີ່ດິນບໍລິເວນນໍ້າ ປີ 2025-2030.

ໂອກາດດັ່ງກ່າວ, ສະຫາຍ ສອນໄຊ ສີພັນດອນ ໄດ້ຍົກໃຫ້ເຫັນສະພາບການ ພາກພື້ນ ແລະ ສາກົນ ຍັງສືບຕໍ່ເຄັ່ງຮ້ອນ, ຄາດເດົາໄດ້ຍາກ ໂດຍສະເພາະ ບັນຫາການຂຶ້ນອັດຕາພາສີນໍາເຂົ້າ ຂອງ ສ. ອາເມລິກາ ຕໍ່ປະເທດຕ່າງໆ ເຮັດໃຫ້ເສດຖະກິດໂລກ ທີ່ມີຄວາມຫຍຸ້ງຍາກຢູ່ແລ້ວ ຍິ່ງມີຄວາມຜັນຜວນ ສົ່ງຜົນກະທົບເປັນວົງກວ້າງຂຶ້ນຕື່ມ. ສໍາລັບ ສປປ ລາວ ກໍຈະບໍ່ສາມາດ ຫລີກລ່ຽງ ຜົນກະທົບດັ່ງກ່າວໄດ້ ຊຶ່ງລັດຖະບານ ກໍໄດ້ແຕ່ງຕັ້ງຄະນະສະເພາະກິດ ເພື່ອຄົ້ນຄວ້າບັນດາມາດຕະການຮັບມື, ວິທີການ ໃນການປ້ອງກັນ ແລະ ແກ້ໄຂຜົນກະທົບດັ່ງກ່າວ ແຕ່ຫົວທີ ແລະ ແກ້ໄຂບັນຫາຜົນກະທົບທີ່ເກີດຂຶ້ນມາແລ້ວ ເພື່ອບໍ່ໃຫ້ກະທົບຕໍ່ຊີວິດການເປັນຢູ່ຂອງປະຊາຊົນ, ພະນັກງານ-ລັດຖະກອນ ແລະ ການພັດທະນາ ເສດຖະກິດ-ສັງຄົມ ຂອງປະເທດເຮົາ. ນອກຈາກນີ້, ຍັງມີບັນຫາໄພທໍາມະຊາດ ແຜ່ນດິນໄຫວຢູ່ປະເທດມຽນມາ, ໄຟໄໝ້ປ່າ, ພະຍາດລະບາດ ແລະ ອື່ນໆ ກໍຍັງຈະສືບຕໍ່ເປັນສິ່ງທ້າທາຍ ທີ່ຈະເປັນໄພ ຄຸກຄາມ ແລະ ສ້າງຜົນເສຍຫາຍ ຕໍ່ຊີວິດ ແລະ ຊັບສິນ ຂອງປະຊາຊົນຢູ່ຫຼາຍປະເທດ.

## ສະ​ພາບ​​ການພົ້ນເດັ່ນຂອງບັນ​ດາ​ພັກການເມືອງຕ່າງປະເທດ​

### ພັກກອມມູນິດຫວຽດນາມ.

ວັນທີ 03 ເມສາ 2025, ສະຫາຍ ຟ້າມ ມິງຈິງ, ນາຍົກລັດຖະມົນຕີ ເນັ້ນໜັກໃນກອງປະຊຸມລັດຖະບານຫວຽດນາມປະ​ຈຳ​ເດືອນ ມີ​ນາ 2025 ວ່າ: ສະພາບການຂອງ​ໂລກ​ໃນ​ປັດຈຸບັນ ມີການແຂ່ງຂັນດ້ານການຄ້າ ນັບມື້ນັບຮຸນແຮງ ແລະ ສັບສົນກວ່າເກົ່າ, ຊຶ່ງຮຽກຮ້ອງໃຫ້ບັນດາກະຊວງ, ຂະແໜງການ ໃຫ້ມີຄວາມເຊື່ອໝັ້ນ, ກ້າຫານຜັນຂະຫຍາຍ ແນວທາງນະໂຍບາຍຂອງພັກຢ່າງທັນການ ແລະ ມີປະສິດທິຜົນ ເພື່ອສືບຕໍ່ຜ່ານຜ່າຄວາມຫຍຸ້ງຍາກ, ອຸປະສັກ ແລະ ຜົນກະທົບຈາກພາຍນອກ. ພາຍຫຼັງ ອາເມ​ຣິກາ ປະກາດຂຶ້ນອັດຕາພາສີ​ນຳ​ເຂົ້າ​ຈາກຫຼາຍປະເທດ, ໃນນັ້ນ ຫວຽດນາມ ໃນ​ອັດ​ຕາ 46%. ສະ​ນັ້ນ, ຕ້ອງປະຕິບັດຫຼາຍມາດຕະການຢ່າງຮອບດ້ານ, ເປັນເອກະພາບ, ສົມເຫດສົມຜົນ, ມີປະສິດທິຜົນ, ທັງໃນໄລຍະສັ້ນ ແລະ ໄລຍະຍາວກັບອາເມ​ຣິກາ ດ້ວຍການສ້າງຕັ້ງໜ່ວຍງານຕອບໂຕ້ຢ່າງວ່ອງໄວ ກ່ຽວກັບ ບັນຫານີ້. ນອກນີ້, ສະຫາຍ ຍັງເນັ້ນໜັກວ່າ: ນີ້ກໍ່ແມ່ນກາລະໂອກາດເພື່ອຢັ້ງຢືນຄວາມຕັ້ງ​ໜ້າ​ບຸກ​ບືນ ແລະ ກຳລັງແຮງຂອງປະເທດຊາດ; ກາລະໂອກາດສ້າງໂຄງປະກອບເສດຖະກິດຄືນໃໝ່​ກ້າວໄປສູ່ການພັດທະນາຢ່າງວ່ອງໄວ ແຕ່ຍືນຍົງ, ສີຂຽວ, ຫັນເປັນດີຈີຕອນ, ອີງໃສ່ວິທະຍາສາດ ແລະ ເຕັກໂນໂລຊີ, ນະວັດຕະກຳ; ຊຸກຍູ້ການກໍ່ສ້າງເສດຖະກິດເອກະລາດ ແລະ ເປັນເຈົ້າຕົນເອງ ຕິດພັນກັບການເຊື່ອມໂຍງເຂົ້າກັບສາກົນຢ່າງເລິກເຊິ່ງ, ແທດຕົວຈິງ ແລະ ມີປະສິດທິຜົນ; ສົ່ງເສີມການຂະຫຍາຍຕົວຂອງຕະຫຼາດ, ຄວາມຫຼາກຫຼາຍຂອງຕະຫຼາດ, ຜະລິດຕະພັນ ແລະ ຕ່ອງໂສ້ການສະຫນອງ, ສົ່ງເສີມທ້ອງຖິ່ນ, ສົ່ງເສີມການຂຸດຄົ້ນຕະຫຼາດ ແລະ ຊັບພະຍາກອນພາຍໃນ. ສ່ວນຄາດໝາຍການເຕີບໂຕ GDP 08% ຂຶ້ນໄປໃນປີ 2025 ຍັງຄົງບໍ່ມີການປ່ຽນແປງ.

ວັນທີ 29 ເມສາ 2025, ຢູ່ນະຄອນ ໂຮ່ຈີມິນ, ສະຫາຍ ໂຕເລີມ ເລຂາທິການໃຫຍ່ ຄະນະບໍລິຫານງານສູນກາງພັກກອມມູນິດຫວຽດນາມ ໄດ້ໃຫ້ການຕ້ອນຮັບຄະນະຜູ້ແທນການນຳ ແລະ ຜູ້ຕາງໜ້າບັນດາພັກການເມືອງຈາກບັນດາປະເທດມາຫວຽດນາມ ເພື່ອເຂົ້າຮ່ວມພິທີສະເຫຼີມສະຫຼອງ 50 ປີແຫ່ງວັນປົດປ່ອຍພາກໃຕ້ ແລະ ທ້ອນໂຮມປະເທດຊາດເປັນເອກະພາບ ເຊິ່ງປະກອບມີການນຳ ແລະ ຜູ້ຕາງໜ້າຂອງພັກການເມືອງຈາກຫຼາຍປະເທດໃນອາຊີ, ເອີຮົບ, ສ. ອາເມຣິກາ ແລະ ອາຟຣິກາ. ໃນນັ້ນຫົວໜ້າຄະນະຜູ້ແທນຈີນ, ມົງໂກລີ, ຍີ່ປຸ່ນ, ສາທາລະນະລັດ ໂດມິນິກັນ ແລະ ຝຣັ່ງ ໄດ້ກ່າວຄຳປາໄສ, ເນັ້ນໜັກເຖິງໄຊຊະນະອັນໃຫຍ່ຫຼວງຂອງປະຊາຊົນຫວຽດນາມ ພາຍໃຕ້ການນຳພາຂອງພັກກອມມູນິດຫວຽດນາມ ແລະ ປະທານໂຮ່ຈິມິນ; ນີ້ບໍ່ພຽງແຕ່ແມ່ນໄຊຊະນະວິລະຊົນຂອງຊາວຫວຽດນາມເທົ່ານັ້ນ, ຫາກຍັງແມ່ນໄຊຊະນະຮ່ວມຂອງມະນຸດຊາດທີ່ມີຄວາມກ້າວໜ້າ, ຮັກສາສັນຕິພາບໃນໂລກ, ປະກອບສ່ວນໃຫ້ສັນຕິພາບ ແລະ ການພັດທະນາຢູ່ພາກພື້ນ ພ້ອມທັງ ຕີລາຄາສູງກຳລັງແຮງຂອງນ້ຳໃຈສາມັກຄີສາກົນ, ຄວາມເອກອ້າງທະນົງໃຈຂອງພັກ, ລັດ ແລະ ປະຊາຊົນຫວຽດນາມ. ສະຫາຍ ໂຕເລິມ ຢືນຢັນວ່າ ພັກ, ລັດ ແລະ ປະຊາຊົນ ຫວຽດນາມ ຍາມໃດກໍ່ເຄົາລົບ ແລະ ຈົດຈຳນ້ຳໃຈສາມັກຄີ, ຄວາມຜູກພັນ ແລະ ການໜູນຊ່ວຍອັນລ້ຳຄ່າທີ່ບັນດາພັກການເມືອງ, ລັດ, ລັດຖະບານ ແລະ ບັນດາເພື່ອນມິດສາກົນໄດ້ມອບໃຫ້ຫວຽດນາມ ໃນພາລະກິດຕໍ່ສູ້ປົດປ່ອຍຊາດ ແລະ ເປັນເອກະພາບໃນປະຈຸບັນ.

### ພັກກອມມູນິດຈີນ.

ວັນ​ທີ 14-18 ເມສາ 2025, ສະ​ຫາຍ ສີ ຈິ້ນ​ຜິງ, ປະ​ທານ​ປະ​ເທດ​ຈີນ ໄດ້​ຢ້ຽມ​ຢາມ 03 ປະ​ເທດ ອາ​ຊຽນ: ຫວຽດ​ນາມ, ມາ​ເລ​ເຊຍ ແລະ ກຳ​ປູ​ເຈຍ ​ແຕ່ວັນທີ 14-15 ເມສາ 2025, ສະ​ຫາຍ ໄດ້ຢ້ຽມຢາມຫວຽດນາມ ຢ່າງ​ເປັນ​ທາງ​ການ ໄດ້​ມີ​ການ​ພົບ​ປະ​ການ​ນຳ​ຂັ້ນ​ສູງ​ຂອງ​ຫວຽດ​ນາມ; ສອງຝ່າຍ ເຫັນດີຍົກສູງການຮ່ວມມື ດ້ານເທັກໂນໂລຊີ, ດ້ານໂຄ່ງລ່າງພື້ນ​ຖານ ໃນນັ້ນ​ມີ ເສັ້ນທາງລົດໄຟ ຈີນ-ຫວຽດນາມ, ຄາດ​ວ່າ​ຈະ​ສຳ​ເລັດ​ ພາຍ​ໃນ ​ປີ 2025; ສອງ​ຝ່າຍ ໄດ້​ມີ​ການ ເຊັນ​ເອ​ກະ​ສານ​ຮ່​ວມ​ມື 45 ສະ​ບັບ. ສ່ວນ​ຂໍ້​ຂັດ​ແຍ່ງ​ລະ​ຫວ່າງ​ສອງ​ປະ​ເທດ ໃນ​ທະ​ເລ​ຈີນ​ໃຕ້, ສອງ​ຝ່າຍ ປະ​ນີ​ປະ​ນອມ ແລະ ຮ່ວມ​ກັນ​ແກ້​ໄຂ​ບັນ​ຫາ ໂດ​ຍ​ອີງ​ໃສ່​ສັນ​ຍາ​ສອງ​ຝ່າຍ​ ທີ່​ມີ​ກ່ອນ​ໜ້າ​ນີ້ ກໍ​ຄື​ການ​ປະ​ຕິ​ບັດ​ຕາມ​ກົດແຫ່ງ​ການ​ປະ​ພຶດ​ຂອງ​ອາ​ຊຽນ ​ກ່ຽວ​ກັບ​ ບັນ​ຫາ​ທະ​ເລ​ຈີນ​ໃຕ້ DOC. ໃນ​ວັນ​ທີ 15-17 ເມສາ 2025, ສະ​ຫາຍ ສີ ຈິ້ນ​ຜິງ ໄດ້ຢ້ຽມຢາມມາເລເຊຍ, ຊຶ່ງມາເລເຊຍ ເປັນປະທານອາຊຽນ ໃນປີ 2025 ນີ້, ສອງຝ່າຍ ປຶກສາຫາ​ລື ດ້ານເສດຖະກິດ, ​ການຄ້າ, ໂຄງການໜຶ່ງແລວໜຶ່ງເສັ້ນທາງ ໃນ​ນັ້ນ ພາ​ສີ​ສິນ​ຄ້າ​ນຳ​ເຂົ້າ-ສົ່ງ​ອອກ ລະ​ຫວ່າງ ຈີນ-ມາ​ເລ​ເຊຍ ເປັນ​ 0%; ສອງ​ຝ່າຍ ໄດ້​ຕີ​ລາ​ຄາ​ສູງ​ໃນ​ການ​ຮ່ວມ​ມືໃນ​ໄລ​ຍະ​​ຜ່ານ​ມາ ແລະ ຮຽກ​ຮ້ອງ​ໃຫ້​​ລົງ​ເລິກ​ການ​ຮ່ວມ​ມື​ໃນ​ທຸກ​ດ້ານ​ຕື່ມ​ອີກ ຊຶ່ງ​ຝ່າຍ​ຈີນ ໄດ້ສະເໜີຄວາມເຫັນ 03 ຂໍ້ ສຳລັບການສ້າງຄູ່ຮ່ວມຊາຕາກຳຈີນ-ມາເລເຊຍ ທາງຍຸດທະສາດທີ່ມີລະດັບສູງ ຄື: 1). ຢຶດໝັ້ນຄວາມເປັນອິດສະຫຼະທາງຍຸດທະສາດ ແລະ ດຳເນີນການປະສານງານກັນທາງຍຸດທະສາດ ທີ່ມີລະດັບສູງ. 2). ຮ່ວມມື​ກັນພັດທະນາ ແລະ ສ້າງຕົວແບບທີ່ເປັນຕົວແທນຂອງການຮ່ວມມືດ້ານການພັດທະນາດ້ວຍຄຸນນະພາບສູງ. 3). ສືບທອດມິດຕະພາບອັນເປັນມູນເຊື້ອມາຫຼາຍເຊັ່ນຄົນ, ລົງເລິກການແລກປ່ຽນ ແລະ ຮຽນຮູ້ຊຶ່ງກັນ ແລະ ກັນ ດ້ານອະລິຍະທຳ. ສ່ວນມາເລເຊຍ ເຫັ​ນ​ດີ ສະ​ໜັບ​ສະ​ໜູນການປະຕິບັດນະໂຍບາຍປະເທດຈີນດຽວ ແລະ ຍິນດີເພີ່ມທະວີການຮ່ວມມືກັບຈີນ ເພື່ອຮ່ວມກັນຮັບມືກັບສິ່ງທ້າທາຍຈາກຄວາມສ່ຽງ. ໃນ​ວັນ​ທີ 17-18 ເມສາ 2025, ສະ​ຫາຍ ສີ ຈິ້ນ​ຜິງ ໄດ້​ສືບ​ຕໍ່ຢ້ຽມຢາມກຳປູເຈຍ ຊຶ່ງ​ໄດ້​ຮັບ​ການ​ຕ້ອນ​ຮັບ​ຈາກ ​ກະ​ສັດ​ຂອງ​ກຳ​ປູ​ເຈຍ; ສອງ​ຝ່າຍ ເຫັນດີທີ່ຈະຮ່ວມມືກັນ ເພື່ອສ້າງຄູ່ຮ່ວມຊາຕາກຳ ຈີນ-ກຳປູເຈຍ ໃນທຸກສະພາບການຍຸກໃໝ່ ແລະ ປະກາດປີ 2025 ເປັນ “ ປີທ່ອງທ່ຽວຈີນ-ກຳປູ ເຈຍ ”. ສອງຝ່າຍຈະ​ພ້ອມ​ກັນ ຊຸກ​ຍູ້​ການ​ຮ່ວມ​ມື ໃນ​ຂອບ​ໂຄງ​ການ “ໜຶ່ງແລວໜຶ່ງເສັ້ນທາງ” ຢ່າງມີຄຸນນະພາບສູງ, ເພີ່ມທະ​ວີ​ຮ່ວມ​ມືໃນ 06 ຂົງເຂດ ຄື: ການເມືອງ, ອຸດ​ສະ​ຫະ​​ກຳ, ກະສິກຳ, ພະລັງງານ, ຄວາມໝັ້ນຄົງ ແລະ ວັດທະນະທຳ ຫຼື ການຮ່ວມມື “ ເພັດພອຍ 06 ລ່ຽມ ” ໃຫ້ອຸດົມສົມບູນຂຶ້ນເລື້ອຍໆ. ພິ​ເສດ ຈີນໄດ້ຮ່ວມ​ລົງ​ທຶນ​ໃນ​ໂຄງ​ການ​ຂຸດ​ຄອງຟູ​ນັນ​ເຕ​ໂຊ ທີ່​ຄາດ​ວ່າ ຈະ​ໃຊ້​ງົບ​ປະ​ມານ​ເຖິງ 1,700 ລ້ານ​ໂດ​ລາ​ສະ​ຫະ​ລັດ ຊຶ່ງ​ຈີນ​ ຈະ​ຮ່ວມ​ລົງ​ທຶນ 49% ຂອງ​ມູນ​ຄ່າກໍ່​ສ້າງ​​ທັງ​ໝົດ.

ວັນທີ 26 ເມສາ 2025, ກອງປະຊຸມພົບປະ ລະຫວ່າງ ລັດຖະມົນຕີຕ່າງປະເທດຈີນ-ອາຊີກາງ ຄັ້ງທີ 06 ໄດ້ຈັດຂຶ້ນຢູ່ນະຄອນ ອານມາຕີ ປະເທດກາຊັກສະຖານ. ກອງປະຊຸມຄັ້ງນີ້ ເປັນການກະກຽມທາງການເມືອງຢ່າງຮອບດ້ານ ໃຫ້ແກ່ກອງປະຊຸມສຸດຍອດຈີນ-ອາຊີກາງ ທີ່ຈະຈັດຂຶ້ນພາຍໃນປີນີ້ ພ້ອມທັງໄດ້ລົງເລິກແລກປ່ຽນຄວາມເຫັນ ກ່ຽວກັບ ການຊຸກຍູ້ການຮ່ວມມື ລະຫວ່າງ ຈີນ ແລະ ອາຊີກາງ ຢ່າງຮອບດ້ານ. ສະຫາຍ ຫວາງອີ້, ກຳມະການກົມການເມືອງສູນກາງພັກກອມມູນິດຈີນ, ລັດຖະມົນຕີກະຊວງການຕ່າງປະເທດຈີນ ໄດ້ສະເໜີຂໍ້ສະເໜີ 5 ຂໍ້ຂອງຈີນ ກ່ຽວກັບ ການລົງເລິກການຮ່ວມມື ຈີນ-ອາຊີກາງ ຄື: 1) ຍຶດໝັ້ນຄວາມຊື່ສັດ ແລະ ສ້າງຄວາມປອງດອງກັນ; 2) ຍຶດໝັ້ນການຮ່ວມມືແບບຕ່າງຝ່າຍຕ່າງໄດ້ຮັບຜົນປະໂຫຍດ; 3) ຍຶດໝັ້ນການກໍ່ສ້າງກົນໄກ; 4) ຍຶດໝັ້ນຄວາມຍຸຕິທຳ ແລະ ຄວາມເປັນທຳ; 5) ຍຶດໝັ້ນມິດຕະພາບແບບຍືນຍາວຕະຫຼອດການ. ລັດຖະມົນຕີຕ່າງປະເທດຂອງບັນດາປະເທດອາຊີກາງ ທີ່ເຂົ້າຮ່ວມກອງປະຊຸມ ໄດ້ຕີລາຄາສູງ ຕໍ່ສາຍພົວພັນຄວາມສາມັກຄີ ແລະຄວາມໄວ້ເນື້ອເຊື່ອໃຈກັນ ໃນລະດັບສູງກັບຈີນ ກໍຄື ບົດບາດສຳຄັນຂອງກົນໄກ ຈີນ-ອາຊີກາງ,ກອງປະຊຸມໄດ້ອອກປະກາດແຈ້ງຂ່າວ. ໃນໄລຍະກອງປະຊຸມ, ສະຫາຍ ຫວາງຢີ້ ໄດ້ຈັດການພົບປະ ສອງຝ່າຍກັບລັດຖະມົນຕີຕ່າງປະເທດຂອງບັນດາປະເທດອາຊີກາງ.

## ຂ່າວພົ້ນເດັ່ນໃນພາກພື້ນ ແລະ ສາກົນ

### ສະ​ພາບ​ການ​ໃນ​ພາກ​ພື້ນອາ​ຊີ-ປາ​ຊີ​ຟິກ ແລະ ອາຟຣິກາ

**ການເມືອງພາຍໃນ ສ. ເກົາຫຼີ** : ລັດຖະບານ ສ.ເກົາຫຼີ ໄດ້ກຳນົດເອົາ ວັນທີ 03 ມິຖຸນາ 2025, ເປັນມື້ເລືອກຕັ້ງປະທານາທິບໍດີຢ່າງເປັນທາງ​ການ, ຫຼັງຈາກສານລັດຖະທຳມະນູນ ມີມະຕິ ເຫັນດີໃຫ້ຖອດຖອນທ່ານ ທ່ານ ຢູນ ຊ໋ອກ ຢອນ (Yoon Suk Yeol), ອອ​ກ​ຈາກ​ຕຳ​ແໜ່ງປະທານາທິບໍດີ ສ. ເກົາຫຼີ ໃນ​ວັນ​ທີ 04 ເມສາ 2025 ຈາກເຫດ​ການປະກາດໃຊ້ກົດໄອຍະການເສິກ ໃນເດືອນ ທັນວາ 2024 ຜ່ານ​ມາ. ພາຍໃຕ້ລັດຖະທຳມະນູນຂອງປະເທດ, ສ. ເກົາຫຼີ ຈະຕ້ອງຈັດໃຫ້ມີການເລືອກຕັ້ງໃໝ່ພາຍໃນ 60 ວັນ ຫຼັງຈາກ ທີ່ຕຳແໜ່ງປະທານາທິບໍດີຫວ່າງ. ຂະນະທີ່, ຄະນະກຳມະການການເລືອກຕັ້ງແຫ່ງຊາດ ໄດ້ເລີ່ມເປີດໃຫ້ ລົງທະບຽນຜູ້ສະໝັກ​ຈົນ​ຮອດ ວັນທີ 11 ພຶດສະພາ 2025 ແລະ ໄລຍະການຫາສຽງຢ່າງເປັນທາງການ ຈະເລີ່ມໃນວັນທີ 12 ພຶດສະພາ 2025. ກົດໝາຍຍັງກໍານົດໃຫ້ຜູ້ທີ່ລົງສະໝັກຊິງຕຳແໜ່ງປະທານາທິບໍດີ ຕ້ອງລາອອກ​ຈາກ​ຕຳ​ແໜ່ງ​ປັດ​ຈຸ​ບັນ ຢ່າງໜ້ອຍ 30 ວັນ ກ່ອນການເລືອກຕັ້ງ, ໂດຍບໍ່ໃຫ້ກາຍວັນທີ 04 ພຶດສະພາ 2025.

**ຄວາມຂັດແຍ່ງລະຫວ່ງອິນເດຍ ແລະ ປາກິດສະຖານ:** ໃນວັນທີ 22 ເມສາ 2025 ໄດ້ເກີດເຫດການຍິງຄົນອິນເດຍ ເສຍຊີວິດ 26 ຄົນ, ບາດເຈັບ 17 ຄົນ ໃນເຂດແຄັສເມຍ ທີ່ເປັນຄວາມຂັດແຍ່ງລະຫວ່າງ ອິນເດຍ ແລະ ປາກິດສະຖານ ໂດຍແມ່ນກຸ່ມທີ່ຕໍ່ຕ້ານລັດຖະບານອິນເດຍ ປະກາດວ່າເປັນຜູ້ຢູ່ເບື້ອງຫຼັງເຫດການດັ່ງກ່າວ, ແຕ່ຍັງບໍ່ທັນໄດ້ຮັບການຢັ້ງຢືນຈາກທາງການອິນເດຍ ວ່າແມ່ນຄວາມຈິງ ຫຼື ບໍ. ແນວໃດກໍຕາມ, ນາຍົກລັດຖະມົນຕີອິນເດຍ ໄດ້ປະກາດ ວ່າ ເຫດການລອບຍິງດັ່ງກ່າວ ເປັນການກໍ່ການຮ້າຍ, ຈະລົງໂທດຜູ້ກະທຳຜິດ ແລະ ຜູ້ທີ່ຢູ່ເບື້ອງຫຼັງເຫດການດັ່ງກ່າວ ຢ່າງເໝາະສົມ. ທາງການອິນເດຍ ຍັງໄດ້ປະກາດຫຼຸດລະດັບການພົວພັນກັບ ປາກິດສະຖານ ເພາະອິນເດຍ ເຊື່ອວ່າ ປາກິດສະຖານ ຈະເປັນຜູ້ສະໜັບສະໜູນບັນດາກຸ່ມຕິດອາວຸດ ເພື່ອຕ້ານອິນເດຍ ມາຕະຫຼອດ ໂດຍໃນວັນທີ 23 ເມສາ 2025 ອິນເດຍ ໄດ້ສັ່ງປິດດ່ານຊາຍແດນຫຼັກຂອງສອງປະເທດ, ຍົກເລີກໂຄງການຍົກເວັ້ນວິຊາ ໃຫ້ປະຊາຊົນປາກິດສະຖານ ເຂົ້າອິນເດຍ, ສ່ວນປະຊາຊົນປາກິດສະຖານ ທີ່ເດີນທາງເຂົ້າອິນເດຍ ຜ່ານໂຄງການດັ່ງກ່າວ ຕ້ອງອອກຈາກອິນເດຍ ພາຍໃນ 48 ຊົ່ວໂມງ; ຍັງໄດ້ຫຼຸດພະນັກງານການທູດອິນເດຍ ທີ່ປະຈຳຢູ່ປາກິດສະຖານ ຈາກ 55 ຄົນ ໃຫ້ເຫຼືອພຽງ 30 ຄົນ; ອິນເດຍ ຍັງໄດ້ປະກາດລະງັບສັນຍາລະບົບນໍ້າສິນທຸ, ຊຶ່ງເປັນສັນຍາທີ່ຕົກລົງກັນ ໃນການຈັດການລະບົບນໍ້າ ຮ່ວມກັນ (ນໍ້າສິນທຸ ຊຶ່ງມີຕົ້ນນໍ້າ ມາຈາກອິນເດຍ ຜ່ານລົງໄປເຂດແຄັສເມຍ ທາງເບື້ອງອິນເດຍ ແລະ ແຄັສເມຍ ໃນເບື້ອງປາກິດສະຖານ ສຳຄັນຕໍ່ການບໍລິໂພກ ແລະ ນຳໃຊ້ໃນກການກະສິກຳຂອງສອງປະເທດ. ສ່ວນທາງການປາກິດສະຖານ ໄດ້ຖະແຫຼງວ່າ ບໍ່ມີສ່ວນກ່ຽວຂ້ອງໃດໆ ຕໍ່ເຫດການດັ່ງກ່າວ ແລະ ປະກາດຕອບໂຕ້ອິນເດຍ ໂດຍການລະງັບອອກວິຊາ ໃຫ້ປະຊາຊົນອິນເດຍ; ຈະຂັບໄລ່ນັກການທູດອິນເດຍ ແລະ ທີ່ປຶກສາທາງການທະຫານຂອງອິນເດຍ ອອກຈາກປາກິດສະຖານ; ປິດຊາຍແດນລະຫວ່າງປາກິດສະຖານ ແລະ ອິນເດຍ; ບໍ່ອະນຸຍາດໃຫ້ເຄື່ອງບິນອິນເດຍ ບິນຜ່ານນ່ານຟ້າປາກິດສະຖານ ແລະ ລະງັບການຄ້າທັງໝົດກັບອິນເດຍ ແລະ ວ່າ ຖ້າອິນເດຍ ສັ່ງການໃດໆ ທີ່ກະທົບຕໍ່ລະບົບນໍ້າສິນທຸ, ປາກິດສະຖານ ຈະຖືວ່າ ເປັນການກໍ່ສົງຄາມກັບປາກິດສະຖານ; ໃນວັນທີ 25 ເມສາ 2025 ທະຫານຂອງສອງຝ່າຍ ໄດ້ຍິງປະທະກັນ ໃນຊາຍແດນຂອງສອງຝ່າຍ ຊຶ່ງ ທາງການອິນເດຍ ໄດ້ກ່າວວ່າ ທະຫານປາກິດສະຖານ ໄດ້ເລີ່ມຍິງກ່ອນ ກ່ອນທີ່ທະຫານອິນເດຍ ຈະຕອບໂຕ້ ແຕ່ແນວໃດກໍດີ ບໍ່ມີຜູ້ໄດ້ຮັບບາດເຈັບ ຫຼື ເສຍຊີວິດ ຈາກເຫດການດັ່ງກ່າວແຕ່ຢ່າງໃດ.

**ເຫດແຜ່ນດິນໄຫວ ໃນມຽນມາ**: ນັບແຕ່ເກີດເຫດແຜ່ນດິນໄຫວ ໃນມຽນມາຢ່າງຮຸນແຮງເຖິງ 7,7 ຣິກເຕີ ແລະ aftershock ໃນເວລາຕໍ່ມາເຖິງ 6,4 ຣິກເຕີ ໃນເມືອງ Mandalay, Bago, Magway, Sagaing ແລະ Nay Pyi Taw ໃນຕອນບ່າຍຂອງ ວັນທີ 28 ມີນາ 2025, ໄດ້ສ້າງຄວາມເສຍຫາຍຢ່າງມະຫາສານ ແລະ ໄດ້ເຮັດໃຫ້ເຮືອນຊານ, ຕຶກອາຄານ, ວັດວາອາຣາມ, ຖະໜົນຫົນທາງ ແລະ ຕຶກສຳນັກງານຕ່າງໆຫັກພັງລົງ, ແຕກຫັກ ແລະ ແຕກກະຈາຍ ຢ່າງຫຼວງຫຼາຍມີຜູ້ເສຍຊີວິດຫຼາຍກວ່າ 3,100 ຄົນ, ບາດເຈັບຫຼາຍກວ່າ 4,500 ຄົນ ແລະ ຍັງສູນຫາຍອີກ 221 ກວ່າຄົນ, ແຜ່ນດິນໄຫວຄັ້ງນີ້ ຍັງສັ່ນສະເທືອນໄປເຖິງປະເທດໃກ້ຄຽງ ເປັນຕົ້ນແມ່ນ ໄທ, ຈີນ, ກຳປູເຈຍ, ອິນເດຍ ແລະ ລາວ, ເຮັດໃຫ້ຕຶກອາຄານພາຍໃນປະເທດໄທ ໄດ້ຫັກພັງລົງ ແລະ ເສຍຫາຍຈຳນວນໜຶ່ງ, ປະຊາຊົນເສຍຊີວິດ 19 ຄົນ. ການຊ່ວຍເຫຼືອດ້ານງົບປະມານສຸກເສີນແກ່ມຽນມາ ຄື: ຈາກຈີນ ມູນຄ່າທັງໝົດ 13,78 ລ້ານໂດລາ; ຮົງກົງ 3,8 ລ້ານໂດລາ; ອັງກິດ 12,9 ລ້ານໂດລາ ແລະ ສ.ອາເມຣິກາ 02 ລ້ານໂດລາ, ສະຫະພາບເອີຣົບ ອະນຸມັດງົບປະມານສຸກເສິນ 2,5 ລ້ານເອີໂຣ; ອິນເດຍສົ່ງເຄື່ອງບັນເທົາທຸກ 15 ໂຕນ; ຫວຽດນາມ ຊ່ວຍເຫຼືອ 300,000 ໂດລາ, ທີມກູ້ໄພ 100 ກວ່າຄົນ, ໄທ ສົ່ງທີມກູ້ໄພ ແລະ ແພດໝໍ 55 ຄົນ, ສິງກະໂປ ຊ່ວຍເຫຼືອ 150,000 ໂດລາສິງກະໂປ, ມາເລເຊຍ 2,25 ລ້ານໂດລາ, ອິນໂດເນເຊຍ ສົ່ງໜ່ວຍກູ້ໄພ, ເຕັ້ນ ແລະ ອາຫານ; ຟີລິບປິນ ສົ່ງທີມກູ້ໄພ 114 ຄົນ; ນອກຈາກນັ້ນ ຍັງມີໄຕ້ຫວັນ, ແວນເຊລັງ, ສ.ເກົາຫຼີ, ຍີປຸ່ນ, ຣັດເຊຍ.

### ສະ​ພາບ​ການຢູ່​ພາກ​ພື້ນ​ເອີ​ຣົບ-ອາ​ເມ​ຣິ​ກາ

**ບັນຫາອູແກຣນ-ຣັດເຊຍ:** ສະ​ຖາ​ນະ​ການ-ການ​ສູ້​ຮົບ​ລະ​ຫວ່າງ​ສອງ​ຝ່າຍ ​ຍັງ​ສືບ​ຕໍ່ໂຈມ​ຕີ​ກັນ​ໄປ​ມາ ເຖິງ​ແມ່ນ​ວ່າ​ຈະ​ມີ ຂໍ້ຕົກລົງຢຸດໂຈມຕີໂຄງສ້າງພື້ນຖານ ແລະ ພະລັງງານຂອງກັນ ແລະ ກັນ ລະຫວ່າງອູແກຣນ ແລະ ຣັດເຊຍ ມີຜົນແຕ່ວັນທີ 26 ມີນາ 2025 ກໍ​ຕາມ ​ຊຶ່ງຕ່າງ​ຝ່າຍຕ່າງ​ອ້າງວ່າ​ອີກ​ຝ່າຍ ​ໄດ້​ລະເມີດຂໍ້ຕົກລົງດັ່ງ​ກ່າວ, ຣັດ​ເຊຍ​ ສຸມໃສ່ການໂຈມຕີ ທາງພາກຕາເວັນອອກ ແລະ ພາກ​ໃຕ້​ຂອງອູແກຣນ. ສ່ວນ​ອູ​ແກ​ຣນ​ ໄດ້​ໂຈມ​ຕີແຄວ້ນຄຸດສ໌ ແລະ ແຄ້ວນ​ເບ​ຣນ ຂອງຣັດ​ເຊຍ ​ໄດ້ສ້າງ​ຄວາມ​ເສຍ​ຫ​າຍ​ໃຫ້​ໂຄງ​ສ້າງ​ພື້ນ​ຖານດ້ານ​ພະ​ລັງ​ງານ ແລະ ບ້ານ​ເຮືອນ​ຂອງ​ປະ​ຊາ​ຊົນ. ໃນວັນທີ 17 ເມສາ2025, ລັດຖະມົນຕີຕ່າງປະເທດ ສ. ອາເມຣິກາ ພົບປະກັບ ບັນດາຕົວແທນຂອງສະຫະພາບເອີຣົບ ຢູ່ນະຄອນຫຼວງປາຣີ ຂອງຝຣັ່ງ ເພື່ອປຶກສາຫາລື ກ່ຽວກັບ ການຢຸດຕິຄວາມຂັດແຍ່ງ ໃນອູແກຣນ; ເອີຣົບຮຽກຮ້ອງໃຫ້ອາເມຣິກາ ກົດດັນຣັດເຊຍ ຕົກລົງຢຸດຍິງໃນອູແກຣນ; ໃນນັ້ນ ອາເມຣິກາ ຢັ້ງຢືນວ່າ: ຈະບໍ່ອອກຈາກກຸ່ມນາໂຕ້ ແຕ່ຕ້ອງການໃຫ້ປະເທດສະມາຊິກ ຕ້ອງເພີ່ມງົບປະມານຂອງຕົນ ຈາກ 2% ເປັນ 5% ຕາມທີ່ ສ. ອາເມຣິກາ ສະເໜີ.

**ການເມືອງໃນ ສ. ອາເມຣິກາ:** ວັນທີ 24 ເມສາ 2025, ທ່ານ ທຣຳ ປະກາດຂຶ້ນພາສີ ກັບຫຼາຍປະເທດທົ່ວໂລກ ໃນນັ້ນ: ໄທ 36%; ຈີນ 34% ລວມເປັນ 54% ຈາກທີ່ປະກາດລ່ວງໜ້າ(ຮອດປັນຈຸບັນ, ສ. ອາມເຣິກາ ເກັບພາສີນຳເຂົ້າຈາກຈີນບາງລາຍ ເຖິງ 145%); ສະຫະພາບເອີຣົບ 20%; ຫວຽດນາມ 46%; ລາວ 48%; ໄຕ້ຫວັນ 32%; ຍີ່ປຸ່ນ 24%; ອິນເດຍ 26%; ເກົາຫຼີໃຕ້ 25%; ມາເລເຊຍ 24%; ກຳປູເຈຍ 49%; ອັງກິດ 10%; ບັງກະລາເທດ 37%; ສິງກະໂປ 10%; ອິດສະຣາແອນ 17%; ຟີລິບປິນ 17%; ອົດສະຕຣາລີ 10%; ປາກິດສະຖານ 29%; ຕວັກກີ 10%; ສີລັງກາ 44%; ອິນໂດເນເຊຍ 32%; ສະວິດສະແລນ 31%. ຕໍ່ມາດຕະການດັ່ງກ່າວ ສປ ຈີນ ໄດ້ຕຳນິມາດຕະການກຳແພງພາສີຂອງອາເມຣິກາ ແລະວ່າ ສຸດທ້າຍແລ້ວ ຈະກະທົບຕໍ່ເສດຖະກິດອາເມຣິກາເອງ. ໃນຂະນະທີ່ ອົດສະຕຣາລີ ປະກາດຈະບໍ່ຕອບໂຕ້ໃດໆ ເພາະບໍ່ຢາກໃຫ້ປະຊາຊົນຂອງຕົນເອງ ໄດ້ຮັບຜົນກະທົບ ແລະ ບໍ່ຢາກໃຫ້ເສດຖະກິດໂລກໂດຍລວມ ຊະລໍຕົວລົງ. ສ່ວນ ລັດຖະບານ ສ. ເກົາຫຼີ ວ່າ ຈະຕໍ່ລອງກັບລັດຖະບານອາເມຣິກາ ເພື່ອຫຼຸດມາດຕະການພາສີ ດັ່ງກ່າວ. ແຕ່ສະຫະພາບເອີຣົບ ກ່າວວ່າ ຈະຕອບໂຕ້ ໃນລັກສະນະດຽວກັນ ແລະວ່າ ມາດຕະການດັ່ງກ່າວ ເປັນມາດຕະການທີ່ພິດພາດທີ່ສຸດ ຕໍ່ທຸກຝ່າຍ, ອັງກິດ ຈະບໍ່ຮີບຮ້ອນຕອບໂຕ້ອາເມຣິກາ ແຕ່ຢ່າງໃດ. ຕໍ່ກັບເຫດການດັ່ງກ່າວ ປະຊາຊົນອາເມຣິກາ ທຸກລັດ ລວມຕົວກັນ ປະທ້ວງຂັບໄລ່ ທ່ານ ທຣຳ ແລະ ຕ້ານມາດຕະການພາສີຂອງ ທ່ານ ທຣຳ. ພາຍຫຼັງການປະກາດມາດຕະການດັ່ງກ່າວ.

ປັດຈຸບັນ ມີ 75 ປະເທດ ທີ່ຕິດຕໍ່ຈະເຈລະຈາຫຼຸດຜ່ອນມາດຕະການພາສີກັບອາເມຣິກາ ພາຍຫຼັງ ທຣຳ ປະກາດເລື່ອນການຂຶ້ນພາສີ ໄປເປັນ 03 ເດືອນ ຫວັງໃຫ້ບັນດາປະເທດສົ່ງຕົວແທນມາເຈລະຈາ ຍົກເວັ້ນ ຈີນ ແມ່ນປະຕິີບັດແລ້ວ. ອົງການການຄ້າໂລກ ໄດ້ເຕືອນວ່າ ມາດຕະການດັ່ງກ່າວ ຈະເຮັດໃຫ້ເສດຖະກິດຂອງໂລກ ຊະລໍຕົວ ປະມານ 0.2% ເຮັດໃຫ້ເສດຖະກິດ ຈະຂະຫຍາຍຕົວພຽງ 2.2% ຕໍ່າກວ່າ ການຄາດຄະເນກ່ອນໜ້ານີ້ 2.7%. ສະເພາະເສດຖະກິດອາເມຣິກາ ຈະຊະລໍຕົວເຖິງ 0.5%.

## ຂໍ້ຂັດແຍ່ງຢູ່ພາກ​ພື້ນຕາເວັນອອກກາງ

ອິດສະຣາແອນ ຍັງສືບຕໍ່ໂຈມຕີເຂດກາຊາຢ່າງຕໍ່ເນື່ອງ ເຮັດໃຫ້ມີຜູ້ເສຍຊີວິດເພີ່ມຂຶ້ນຢ່າງຕໍ່ເນື່ອງ ແລະ ເຮັດໃຫ້ປະຊາຊົນຕ້ອງອົບພະຍົບຈາກພື້ນທີ່ທີ່ຖືກໂຈມຕີ ຫຼາຍກວ່າ 400,000 ຄົນ ນັບຕັ້ງແຕ່ວັນທີ 18 ມີນາ 2025 ເປັນຕົ້ນມາ. ຂະນະທີ່, ສອງຜູ້ນຳອາເມຣິກາ ສ. ອາເມຣິກາ ແລະ ອິດສະຣາແອນ ໄດ້ປຶກສາຫາລື ທີ່ທໍານຽບຂາວ, ກ່ຽວກັບແຜນການຍຶດຄອງເຂດກາຊາຂອງ ສ. ອາເມຣິກາ ແລະ ຂັບໄລ່ຊາວປາແລັດສະຕິນ ອອກຈາກດິນແດນດັ່ງກ່າວ ໂດຍບໍ່ໄດ້ກ່າວເຖິງການຊ່ວຍເຫຼືອຕົວປະກັນຊາວອິດສະຣາແອນ ແຕ່ຢ່າງໃດ ແລະ ກໍາລັງເຈລະຈາໂດຍກົງກັບອີຣານ ແລະ ໄດ້ປະຊຸມຮ່ວມກັນໃນວັນທີ 12 ເມສາ 2025, ເພື່ອ​ປຶກ​ສາ​ຫາ​ລື ກ່ຽວ​ກັບ ສັນ​ຍາ​ອາ​ວຸດ​ນິວ​ເຄ​ລຍ​ກັບ​ອີ​ຣານ. ພ້ອມດຽວກັນນັ້ນ, ເອຢິບ, ຝຣັ່ງ ແລະ ຊອກດານີ ກໍໄດ້ຮຽກຮ້ອງໃຫ້ມີການເຈລະຈາຂໍ້ຕົກລົງຢຸດຍິງໃນເຂດກາຊາໂດຍທັນທີ ແລະ ສະໜັບສະໜູນ ການແກ້ໄຂບັນຫາດ້ວຍແນວທາງ 02 ລັດ. ໃນຂະນະດຽວກັນ, ນັກເຄື່ອນໄຫວຊາວອິດສະຣາແອນ ໄດ້ອອກມາຮ່ວມກັນ ປະທ້ວງຢູ່ໜ້າສໍາງານໃຫຍ່ຂອງພັກ Likud Party, ຊຶ່ງເປັນພັກຂອງນາຍົກລັດຖະມົນຕີ ເນທັນຢາຮູ ເພື່ອຮຽກຮ້ອງໃຫ້ ລັດຖະບານ ເຫັນດີໃນຂໍ້ຕົກລົງແລກປ່ຽນຕົວປະກັນທີ່ຍັງຖືກຄວບຄຸມຢູ່ໃນເຂດກາຊາ. ນອກນັ້ນ, ການຕໍ່ສູ້ໃນເຂດ ທະເລແດງລະຫວ່າງ ອາເມຣິກາ ແລະ ກຸ່ມຮູຕິ ໃນເຢເມນ ກໍດໍາເນີນໄປຢ່າງຕໍ່ເນື່ອງ, ໂດຍ ອາເມຣິກາ ໄດ້ໂຈມຕີ ຫຼາຍພື້ນທີ່ໃນນະຄອນຫຼວງ Sanaa ຂອງເຢເມນ ແລະ ດອນ Kamaran ໃນທະເລແດງ. ກຸ່ມຮູຕິໃນເຢເມນ ກໍອ້າງວ່າ ໄດ້ໂຈມຕີດ້ວຍໂດຣນ ໃສ່ເປົ້າໝາຍທາງທະຫານ ໃນເມືອງ Tel Aviv ຂອງອິດສະຣາແອນ ແລະ ໄດ້ຍິງລູກ ສອນໄຟໄລຍະໄກ ໃສ່ເຮືອຮົບອາເມຣິກາ 02 ລຳ ໃນ​ທະ​ເລ​ແດງ.

# I. ການ​ເຄື່ອນ​ໄຫວ​ຂອງ​​ການ​ນຳການຂັ້ນສູງຂອງພັກ ປະຊາຊົນ ປະຕິວັດລາວ

1. **ສະຫາຍເລຂາທິການໃຫ່ຍ, ປະທານປະເທດ ທອງລຸນ ສີສຸລິດ ພົບປະສະຫາຍ ໂຕເລີມ, ເລຂາທິການໃຫຍ່ ຄະນະບໍລິຫານງານສູນກາງພັກກອມມູນິດຫວຽດນາມ.**

#### 

ໃນຕອນບ່າຍຂອງວັນທີ 03 ເມສາ 2025, ທີ່ສໍານັກງານຫ້ອງວ່າການສູນກາງພັກ, ສະຫາຍ ທອງລຸນ ສີສຸລິດ, ເລຂາທິການໃຫຍ່ຄະນະບໍລິຫານງານສູນກາງພັກປະຊາຊົນ ປະຕິວັດລາວ, ປະທານປະເທດແຫ່ງ ສປປ ລາວ ໄດ້ພົບປະກັບ ສະຫາຍ ໂຕ ເລີມ, ເລຂາທິການໃຫຍ່ ຄະນະບໍລິຫານງານສູນກາງພັກກອມມູນິດ ຫວຽດນາມ ພ້ອມດ້ວຍຄະນະຜູ້ແທນຂັ້ນສູງ ພັກ, ລັດ ໃນໂອກາດເດີນທາງມາວາງພວງມາລາໄວ້ອາໄລ ເຖິງດວງວິນຍານຂອງ ສະຫາຍ ພົນເອກ ຄໍາໄຕ ສີພັນດອນ, ອະດີດປະທານຄະນະບໍລິຫານງານສູນກາງພັກ, ອະດີດປະທານປະເທດ ແຫ່ງ ສປປ ລາວ ທີ່ໄດ້ເຖິງແກ່ມໍລະນະກໍາ ໃນວັນທີ 02 ເມສາ 2025.

ສອງສະຫາຍການນໍາຂອງສອງພັກ ຕ່າງກໍ່ສະແດງຄວາມຮູ້ບຸນຄຸນ ແລະ ຂອບໃຈຢ່າງສູງຕໍ່ ສອງພັກ, ສອງລັດ ແລະ ປະຊາຊົນສອງຊາດ ໃນການສະໜັບສະໜູນ, ຊ່ວຍເຫຼືອ ອັນລໍ້າຄ່າ, ທັນການ ແລະ ມີປະສິດທິຜົນ ຕໍ່ພາລະກິດຕໍ່ສູ້ປົດປ່ອຍຊາດໃນເມື່ອກ່ອນ ກໍ່ຄືໃນພາລະກິດ ປົກປັກຮັກສາ ແລະ ພັດທະນາຂອງແຕ່ລະປະເທດ ໃນປະຈຸບັນ; ຕ່າງກໍ່ຕີລາຄາສູງ ຕໍ່ໝາກຜົນຂອງການຮ່ວມມື ລະຫວ່າງ ສອງພັກ, ສອງລັດ ໃນໄລຍະຜ່ານມາ ສືບຕໍ່ໄດ້ຮັບການເພີ່ມທະວີ ແລະ ພັດທະນາກ້າວເຂົ້າສູ່ລວງເລິກໃນທຸກຂົງເຂດວຽກງານ ແລະ ຢືນຢັນວ່າ ສອງຝ່າຍ ຈະສືບຕໍ່ປົກປັກຮັກສາ ແລະ ເສີມຂະຫຍາຍ ສາຍພົວພັນມິດຕະພາບອັນຍິ່ງໃຫຍ່, ຄວາມສາມັກ ຄີພິເສດ ແລະ ການຮ່ວມືຮອບດ້ານ ລະຫວ່າງ ສອງພັກ, ສອງລັດ ແລະ ປະຊາຊົນສອງຊາດ ລາວ-ຫວຽດນາມ ແລະ ຫວຽດນາມ-ລາວ ໃຫ້ນັບມືສວຍສົດງົດງາມ, ແຕກດອກອອກຜົນ ແລະ ໝັ້ນຄົງຂະໜົງແກ່ນຕະຫຼອດກາ ລະນານ.

#### ເລຂາທິການໃຫຍ່, ປະທານປະເທດ ລາວ ເຂົ້າຮ່ວມພິທີເປີດການນໍາໃຊ້ຢ່າງເປັນທາງການ ທ່າທຽບເຮືອ ເລກ 3, ທ່າເຮືອສາກົນ ລາວ-ຫວຽດ ທີ່ແຂວງຮ່າຕິ້ງ, ສສ ຫວຽດນາມ.

#### 

ວັນທີ 28 ເມສາ 2025, ຄະນະຜູ້ແທນຂັ້ນສູງ ພັກ, ລັດ ສປປ ລາວ ນໍາໂດຍ ສະຫາຍ ທອງລຸນ ສີສຸລິດ, ເລຂາທິການໃຫຍ່ ຄະນະບໍລິຫານງານສູນກາງພັກ, ປະທານປະເທດ ແຫ່ງ ສປປ ລາວ ໄດ້ເດີນທາງໄປເຄື່ອນໄຫວຢູ່ ແຂວງຮ່າຕິ້ງ, ສສ ຫວຽດນາມ ເພື່ອຮ່ວມກັບ ສະຫາຍ ເລືອງ ເກືອງ, ກໍາມະການກົມການເມືອງສູນກາງພັກ, ປະທານປະເທດ ແຫ່ງ ສສ ຫວຽດນາມ ເປັນສັກຂີພິຍານໃນພິທີເປີດການນໍາໃຊ້ຢ່າງເປັນທາງການ ທ່າທຽບເຮືອເລກ 3, ທ່າເຮືອສາກົນ ລາວ-ຫວຽດ, ແຂວງຮ່າຕິ້ງ.

ທ່າເຮືອສາກົນ ລາວ-ຫວຽດ, ລວມມີ ທ່າທຽບ ເຮືອ 01, 02 ແລະ 03, ຕັ້ງຢູ່ໃນເຂດເສດຖະກິດຫວຸ້ງອາງຕາແສງກີ່ແອງ, ແຂວງຮ່າຕິ້ງ ສສ ຫວຽດນາມ ເຊິ່ງຄຸ້ມຄອງບໍລິຫານ ແລະ ພັດທະນາໂດຍ ບໍລິສັດຫຸ້ນສ່ວນທ່າເຮືອສາກົນ ລາວ-ຫວຽດ, ໃນນັ້ນ ລັດວິສາຫະກິດ ລາວເອເຊຍ ໂທລະຄົມ ໃນນາມຕາງໜ້າລັດຖະບານລາວ ຖືຫຸ້ນຮ່ວມກັບ ຝ່າຍຫວຽດນາມ (ຝ່າຍລາວຖືອັດຕາຮຸ້ນ 60% ແລະ ຝ່າຍຫວຽດນາມ ຖືອັດຕາຮຸ້ນ 40%). ພິທີດັ່ງກ່າວນີ້ ເປັນເຫດການທີ່ມີຄວາມໝາຍທາງປະຫວັດສາດອັນສຳຄັນຍິ່ງສຳລັບ ສປປ ລາວ, ເປັນສັນຍາລັກທາງປະຫວັດສາດທີ່ສຳຄັນໃຫ້ແກ່ ການຮ່ວມມື ລະຫວ່າງ ສອງພັກ, ສອງລັດ ແລະ ປະຊາຊົນສອງຊາດ ລາວ-ຫວຽດນາມ ໃນໄລຍະໃໝ່ ແລະ ເປັນຂອງຂວັນອັນລ້ຳຄ່າ ທີ່ ພັກ, ລັດ ແລະ ປະຊາຊົນ ຫວຽດນາມ ອ້າຍນ້ອງ ມອບໃຫ້ແກ່ ພັກ, ລັດ ແລະ ປະຊາຊົນ ລາວ, ຊຶ່ງເປັນການຢືນຢັນໃຫ້ເຫັນເຖິງນໍ້າໃຈ ແລະ ໄມຕີຈິດແຫ່ງສາຍພົວພັນມິດຕະພາບທີ່ຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ ອັນສະເໝີຕົ້ນສະເໝີປາຍ ລະຫວ່າງ ສອງພັກ, ສອງລັດ ແລະ ປະຊາຊົນສອງຊາດ ລາວ-ຫວຽດນາມ ທີ່ບໍ່ມີຍາມເຊື່ອມຄາຍ, ນັບມື້ນັບໜັກແໜ້ນ, ເຂັ້ມແຂງ ແລະ ນຳເອົາຜົນປະໂຫຍດຕົວຈິງມາສູ່ປະຊາຊົນສອງຊາດ ລາວ-ຫວຽດນາມ. ໂຄງການ ທ່າເຮືອສາກົນ ລາວ-ຫວຽດ ເປັນໂຄງການຮ່ວມມືທາງດ້ານຍຸດທະສາດ ທີ່ສໍາຄັນໃນການພັດທະນາເສດຖະກິດ-ສັງຄົມຂອງສອງປະເທດ ແລະ ເປັນກຳລັງແຮງອັນສຳຄັນໃຫ້ແກ່ ສປປ ລາວ ໃນການບັນລຸຍຸດທະສາດ: **“ຫັນປະເທດທີ່ບໍ່ມີຊາຍແດນຕິດກັບທະເລ ໄປສູ່ການເປັນປະເທດເຊື່ອມໂຍງເຊື່ອມຈອດໃນພາກພື້ນ”** ໃຫ້ປະກົດຜົນເປັນຈິງ, ເຊິ່ງຈະຊ່ວຍໃຫ້ ສປປ ລາວ ຍົກສູງຂີດຄວາມສາມາດໃນຂະແໜງ ຄົມມະນາຄົມ-ຂົນສົ່ງຂອງຕົນໃຫ້ມີຄຸນນະພາບໃໝ່, ໂດຍສະເພາະການຂົນສົ່ງສິນຄ້າຜ່ານທາງທະເລຂອງລາວ ໃຫ້ມີການເຊື່ອມໂຍງເຊື່ອມຈອດກັບພາກພື້ນ ແລະ ສາກົນ ເພື່ອແນໃສ່ຊຸກຍູ້ສົ່ງເສີມການຄ້າ-ການລົງທຶນ ກັບຕ່າງປະເທດໃຫ້ນັບມື້ຫຼາຍຂຶ້ນໃນຕໍ່ໜ້າ.

1. **ສະຫາຍເລຂາທິການໃຫຍ່, ປະທານປະເທດ ທອງລຸນ ສີສຸລິດ ພ້ອມດ້ວຍຄະນະຜູ້ແທນຂັ້ນສູງ ພັກ, ລັດ ລາວ ສໍາເລັດການເຂົ້າຮ່ວມ ພິທີສະເຫຼີມສະຫຼອງວັນປົດປ່ອຍພາກໃຕ້, ທ້ອນໂຮມປະເທດຊາດຫວຽດນາມ ເປັນເອກະພາບ ຄົບຮອບ 50 ປີ.**



ວັນທີ 30 ເມສາ 2025, ໂດຍຕອບສະໜອງຕາມການເຊື້ອເຊີນຂອງ ສະຫາຍ ໂຕເລີມ, ເລ​ຂາ​ທິ​ການ​ໃຫຍ່ ຄະນະບໍລິຫານງານສູນກາງພັກກອມມູນິດຫວຽດນາມ, ສະຫາຍ ທອງລຸນ ສີສຸລິດ, ເລຂາທິການໃຫຍ່ ຄະນະບໍລິຫານງານສູນກາງພັກ, ປະທານປະເທດ ແຫ່ງ ສປປ ລາວ ພ້ອມດ້ວຍຄະນະຜູ້ແທນຂັ້ນສູງ ພັກ, ລັດ ລາວ ໄດ້ເຂົ້າຮ່ວມພິທີສະເຫຼີມສະຫຼອງວັນປົດປ່ອຍພາກໃຕ້, ທ້ອນໂຮມປະເທດຊາດຫວຽດນາມເປັນເອກະພາບ ຄົບຮອບ 50 ປີ (30/4/1975 - 30/4/2025) ຢູ່ ນະຄອນໂຮ່ຈິມິນ, ສສ ຫວຽດນາມ ເຊີ່ງ ຄະນະບໍລີຫານງານສູນກາງພັກກອມມູນິດຫວຽດນາມ, ສະພາແຫ່ງຊາດ, ປະທານປະເທດ, ລັດຖະບານ ແລະ ແນວໂຮມປະເທດຊາດຫວຽດນາມ ໄດ້ຈັດຂຶ້ນ ໂດຍມີ ສະຫາຍ ໂຕເລີມ, ເລຂາທິການໃຫຍ່ ຄະນະບໍລິຫານງານສູນກາງພັກກອມມູນິດຫວຽດນາມ, ການນຳຂັ້ນສູງຂອງພັກ, ລັດ, ອະດີດການນໍາຂັ້ນສູງ ພັກ, ລັດ ສສ ຫວຽດນາມ, ແຂກພາຍໃນ ແລະ ຕ່າງປະເທດ, ຈຳນວນຫລາຍຄະນະໄດ້ເຂົ້າຮ່ວມ, ສໍາລັບຄະນະຜູ້ແທນຈາກ ສປປ ລາວ, ນອກຈາກ ຄະນະຜູ້ແທນຈາກຄະນະຜູ້ແທນຈາກສູນກາງແລ້ວ ຍັງມີຄະນະຜູ້ແທນຈາກ ກະຊວງປ້ອງກັນປະເທດ, ນະຄອນຫຼວງວຽງຈັນ, ແຂວງຂໍາປາສັກ, ສະຫວັນນະເຂດ ແລະ ຫົວພັນ ເຂົ້າຮ່ວມ.

ການຈັດພິທີສະເຫຼີມສະຫຼອງໃນຄັ້ງນີ້ ເປັນການຈັດພິທີລະດັບຊາດ ໂດຍມີການສວນສະໜາມ ຢູ່ ຖະໜົນ ເລຢວັ້ນ-ທໍານຽບເອກະລາດ ນະຄອນໂຮ່ຈິມິນ ເຊິ່ງມີກ້ອນກໍາລັງຕ່າງໆ ເຂົ້າຮ່ວມສວນສະໜາມ ຫຼາຍກວ່າ 13 ພັນຄົນ. ໃນນັ້ນ, ມີກ້ອນກໍາລັງຂອງ ກອງທັບປະຊາຊົນລາວ ແລະ ກ້ອນກໍາລັງຈາກປະເທດອື່ນ ເຊັ່ນ:​ ກອງທັບປະຊາຊົນຈີນ ແລະ ກອງທັບຣາຊະອານາຈັກກໍາປູເຈຍ ເຂົ້າຮ່ວມສວນສະໜາມ; ນອກນັ້ນ, ໃນພິທີຍັງມີການຍິງປືນໃຫຍ່ 21 ນັດ, ພ້ອມດຽວກັນນັ້ນ ກໍມີເຮືອບິນເອເລກົບ ຈໍານວນ 13 ລໍາ, Yal-130 ຈໍານວນ 09 ລໍາ ແລະ Su-30MK2 ຈໍານວນ 07 ລໍາ ຂອງ ກອງທັບອາກາດຫວຽດນາມ ເຂົ້າຮ່ວມບິນສວນສະໜາມຊົມເຊີຍ ເທິງນ່ານຟ້າຂອງ ນະຄອນໂຮ່ຈິມິນ.



ໃນໂອກາດນີ້, ສະຫາຍເລຂາທິການໃຫຍ່, ປະທານປະເທດ ທອງລຸນ ສີສຸລິດ ພ້ອມດ້ວຍການນໍາຂັ້ນສູງພັກ, ລັດ ສປປ ລາວ ໄດ້ພົບປະກັບ ສະຫາຍເລຂາທິການໃຫຍ່ ໂຕເລີມ ແລະ ສະຫາຍນາຍົກລັດຖະມົນຕີ ຟ້າມມິງຈິງ ແລະ ເຂົ້າຮ່ວມພິທີປະດັບການຍ້ອງຍໍ ຫຼຽນໄຊ ຈາກ ລັດຖະບານ ສປປ ລາວ ໃຫ້ແກ່ ຮອງປະທານປະເທດ ແລະ ອະດິດຮອງປະທານປະເທດຂອງ ຫວຽດນາມ ທີ່ໄດ້ມີບັນດາຜົນງານດີເດັ່ນ ໃນການປະກອບສ່ວນເສີມຂະຫຍາຍສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງ ສອງພັກ, ສອງລັດ ແລະ ປະຊາຊົນສອງຊາດ ລາວ-ຫວຽດນາມ ແລະ ເຂົ້າຮ່ວມງານລ້ຽງຕ້ອນຮັບຈັດໂດຍສະຫາຍປະທານປະເທດ ເລືອງເກືອງ; ນອກນັ້ນ ຍັງພົບປະກັບ ຄະນະຜູ້ແທນຂັ້ນສູງຂອງ ສ. ກູບາ ນໍາໂດຍ ສະຫາຍ ຊານວາດໍຣ ວານເດັສ ເມສາ, ກໍາມະການກົມການເມືອງສູນກາງພັກ, ຮອງປະທານປະເທດ ແຫ່ງ ສ.ກູບາ ທີ່ເດີນທາງມາຮ່ວມພິທີສະເຫຼີມສະຫຼອງວັນປົດປ່ອຍພາກໃຕ້, ທ້ອນໂຮມປະເທດຊາດຫວຽດນາມ ເປັນເອກະພາບ ຄົບຮອບ 50 ປີ ເຊັ່ນດຽວກັນ.

# II. ການເຄື່ອນໄຫວຂອງ ຄະນະພົວພັນຕ່າງປະເທດສູນກາງພັກ.

1. **ຮັກສາການ ຫົວໜ້າຄະ​ນະ​ພົວ​ພັນ​ຕ່າງ​ປະ​ເທດ​ສູນ​ກາງ​ພັກ ​ເຂົ້າອວ​ຍ​ພອນ ເອກອັກຄະລັດຖະທູດ ແຫ່ງ ສສ ຫວຽດນາມ ປະຈໍາ ສປປ ລາວ ເນື່ອງໃນໂອກາດວັນປົດປ່ອຍພາກໃຕ້ຫວຽດນາມ, ທ້ອນໂຮມປະເເທດຊາດເປັນເອກະພາບ ຄົບຮອບ 50 ປີ.**

****

ໃນຕອນເຊົ້າວັນທີ 23 ເມສາ 2025, ທີ່ ສະຖານເອກອັກຄະລັດຖະທູດ ແຫ່ງ ສສ ຫວຽດນາມ ປະຈໍາ ສປປ ລາວ, ສະຫາຍ ບຸນເຫຼືອ ພັນດານຸວົງ, ຮັກສາການ ຫົວໜ້າຄະນະພົວພັນຕ່າງປະເທດສູນກາງພັກ ປະຊາຊົນ ປະຕິວັດລາວ ພ້ອມດ້ວຍຄະນະ ໄດ້ເຂົ້າອວຍພອນ ສະຫາຍ ຫງວຽນ ມິງ ເຕິມ, ເອກອັກຄະລັດຖະທູດ ແລະ ພະນັກງານສະຖານທູດ ແຫ່ງ ສສ ຫວຽດນາມ ປະຈໍາ ສປປ ລາວ ໃນ​ໂອ​ກາດວັນປົດປ່ອຍພາກໃຕ້ ແລະ ທ້ອນໂຮມປະເທດ ຫວຽດນາມ ເປັນເອກະພາບ ຄົບ​ຮອບ 50 ປີ (30/4/1975-30/4/2025).

ໃນໂອກາດດັ່ງກ່າວ, ສະຫາຍ ບຸນເຫຼືອ ພັນດານຸວົງ ໄດ້ສະແດງຄວາມຊົມເຊີຍ ແລະ ມີ​ຄວາມ​ເອກ​ອ້າງ​ທະ​ນົງ​ໃຈ​ເປັນ​ຢ່າງ​ຍິ່ງ​ທີ່​ເຫັນ​ວ່າ ກ່ອນ 50 ປີ ກໍຄື ວັນທີ 30 ເມສາ 1975, ໂດຍປະຕິບັດຕາມຄວາມມຸ່ງຫວັງອັນສູງສຸດຂອງ ປະທານ ໂຮ່ຈີມິນ ຜູ້ນໍາທີ່ຍິ່ງໃຫຍ່, ພາຍໃຕ້ການນໍາພາອັນປີຊາສາມາດ ແລະ ສະຫຼາດສ່ອງໃສຂອງ ພັກກອມມູນິດຫວຽນນາມ ບວກກັບຄວາມສາມັກຄີເປັນປຶກແຜ່ນຂອງປະຊາຊົນ ຫວຽດນາມ ທັງຊາດ, ກອງທັບ ແລະ ປະຊາຊົນ ຫວຽດນາມ ໄດ້ດໍາເນີນບັ້ນຮົບໂຮ່ຈິມິນ ທີ່ລືຊື່ ເພື່ອຍາດເອົາອໍານາດຈາກພວກລັດຖະບານຫຸ່ນໄຊງ່ອນ, ເຊິ່ງສາມາຍາດໄດ້ໄຊຊະນະ ຢ່າງສະຫງ່າງາມ ເຮັດໃຫ້ປະເທດຫວຽດນາມ ໄດ້ສໍາເລັດພາລະກິດໃນການທ້ອນໂຮມ ເປັນເອກະພາບ, ເປັນອັນໜຶ່ງອັນດຽວ ແລະ ສືບຕໍ່ພ້ອມກັນປົກປັກຮັກສາ ແລະ ສ້າງ​ສາ​ພັດ​ທະ​ນາ​ປະ​ເທດ​ຊາດ ກ້າວຂຶ້ນ​ສູ່​ຈຸດ​ໝາຍ​ສັງ​ຄົມ​ນິ​ຍົມ ຈົນເຖິງປະຈຸບັນ. ພ້ອມດຽວກັນ, ກໍໄດ້ຕີລາຄາສູງ ຕໍ່ບັນດາຜົນສໍາເລັດອັນໃຫຍ່ຫຼວງ, ຮອບດ້ານ ທີ່ພັກ, ລັດ ແລະ ປະຊາຊົນ ຫວຽດນາມ ອ້າຍນ້ອງ ສາມາດຍາດໄດ້ໃນພາລະກິດແຫ່ງການປ່ຽນແປງໃໝ່ ເກືອບ 40 ປີ ຜ່ານມາ, ອັນໄດ້ເຮັດໃຫ້ ຫວຽດນາມ ມີສະຖຽນລະພາບທາງດ້ານການເມືອງ ຢ່າງໜັກແໜ້ນ, ການ​ປ້ອງ​ກັນ​ຊາດ-ປ້ອງ​ກັນ​ຄວາມ​ສະ​ຫງົບ ມີ​ຄວາມໝັ້ນ​ທ່ຽງ​ເຂັ້ມ​ແຂງ, ສັງ​ຄົມ​ມີ​ຄວາ​ມ​ເປັນ​ລະ​ບຽບ​ຮຽບ​ຮ້ອຍ, ເສດຖະກິດມີການຂະຫຍາຍຕົວຢ່າງໄວວາ ແລະ ຕໍ່ເນື່ອງ, ຊີວິດການເປັນຢູ່ຂອງປະຊາຊົນ ສືບຕໍ່ໄດ້ຮັບການປັບປຸງດີຂຶ້ນເລື້ອຍໆ, ການພົວພັນຮ່ວມມືກັບຕ່າງປະເທດ ໄດ້ຮັບການເປີດກວ້າງ, ຖາ​ນະບົດບາດອິດທິພົນຂອງ ພັກກອມມູນິດ ຫວຽດນາມ ແລະ ສສ ຫວຽດນາມ ນັບມື້ນັບສູງເດັ່ນຂຶ້ນໃນເວທີພາກພື້ນ ແລະ ສາກົນ.

ໃນໂອກາດນີ້, ສະຫາຍ ບຸນເຫຼືອ ພັນດານຸວົງ ຍັງໄດ້ມອບສານອວຍພອນ ຈາກ ຄະນະບໍລິຫານງານສູນກາງພັກ ປປ ລາວ ເຖິງ ຄະນະບໍລິຫານງານສູນກາງພັກກອມມູນິດຫວຽດນາມ ແລະ ສານອວຍພອນຂອງຕົນ ເຖິງ ສະຫາຍ ບຸຍ ແທງ ເຊິນ, ກໍາມະການສູນກາງພັກ, ຮອງນາຍົກລັດຖະມົນຕີ, ລັດຖະມົນຕີກະຊວງການຕ່າງປະເທດ ຫວຽດນາມ ເຊັ່ນດຽວກັນ.

## ພິທີປາຖະກະຖາ ວັນຄ້າຍວັນເກີດ ປະທານ ກິມ ອິນ ຊຸງ ຄົບຮອບ 113 ປີ.

****

ໃນວັນ​ທີ 21 ເມສາ 2025, ຄະນະຫ້ອງວ່າການປົກຄອງແຂວງຫົວພັນ ແລະ ສະມາຄົມມິດຕະພາບລາວ-ສປປ ເກົາຫຼີ ຮ່ວມກັບ ສະຖານເອກອັກຄະລັດຖະທູດ ແຫ່ງ ສປປ ເກົາຫຼີ ປະຈໍາ ສປປ ລາວ ໄດ້​ຈັດພິທີປາຖະກະຖາລະນຶກວັນຄ້າຍວັນເກີດ ສະຫາຍ ກິມ ອິນ ຊຸງ, ຜູ້ນໍາທີ່ຍິ່ງໃຫຍ່ຂອງ ປະຊາຊົນ ສປປ ເກົາຫຼີ ຄົບຮອບ 113 ປີ(​15/4/1912-15/4/2025) ທີ່ແຂວງຫົວພັນ ໃນພິທີດັ່ງກ່າວ ຍັງມີ​ການວາງ​ສະ​ແດງ​ຮູບ​ພ​າບ, ສາຍ​ວີ​ດີ​ໂອ ກ່ຽວ​ກັບ​​ຊີວິດການເຄື່ອນໄຫວປະຕິວັດ ແລະ ຜົນງານໃນການນໍາພາ ຂອງສະຫາຍ ກິມ ອິນ ຊຸງ ໃນພາລະກິດປົກປັກຮັກສາ ແລະ ສ້າງສາພັດທະນາ ປະເທດຊາດ ສປປ ເກົາຫຼີ ໃນໄລຍະຜ່ານມາ. ໃຫ້ກຽດເຂົ້າ​ໃນພິທີ​ດັ່ງກ່າວ​ມີ ສະຫາຍ ປອ. ອາດສະພັງທອງ ສີພັນດອນ, ກໍາມະການສູນກາງພັກ, ປະທານຄະນະກຳມະການປົກຄອງນະຄອນຫຼວງວຽງຈັນ, ປະທານສະມາຄົມມິດຕະພາບ ລາວ-ສປປ ເກົາຫຼີ; ສະຫາຍ ພຸດພັນ ແກ້ວວົງໄຊ, ຮອງປະທານກຳມະທິການປົກຄອງແຂວງຫົວພັນ; ສະຫາຍ ລີ ຢົງ ຊົນ, ເອກອັກຄະລັດຖະທູດວິສາມັນຜູ້ມີອໍານາດເຕັມ ແຫ່ງ ສປປ ເກົາຫຼີ ປະຈໍາ ສປປ ລາວ ແລະ ບັນດາພາກສ່ວນກ່ຽວຂ້ອງເຂົ້າ​ຮ່ວມ​ 900 ກວ່າສະຫາຍ.

ໂອກາດດັ່ງກ່າວ, ສະຫາຍ ລີ ຢົງ ຊົນ, ໄດ້ຂຶ້ນປາຖະກະຖາ, ໂດຍໄດ້ຫວນຄືນເຖິງການອຸທິດຊີວິດເຂົ້າໃນການເຄື່ອນໄຫວປະຕິວັດ ແລະ ແບບແຜນການນໍາພາ ຂອງ ສະຫາຍ ກິມ ອິນ ຊຸງ ໃນພາລະກິດຕໍ່ສູ້ປົດປ່ອຍຊາດກໍຄືການປົກປັກຮັກສາ ແລະ ສ້າງສາປະເທດຊາດໃນແຕ່ລະໄລຍະ, ອັນພົ້ນເດັ່ນແມ່ນໄດ້ສ້າງແນວຄິດຈຸເຊ (Juche Idea) ແລະ ແບບແຜນການນຳພາການຕໍ່ສູ້ປະຕິວັດຕໍ່ຕ້ານຈັກກະພັດຕ່າງດ້າວເປັນເວລາສອງທົດສະວັດ ເພື່ອປົດປ່ອຍປະເທດຊາດໃນປີ 1945 ແລະ ຫຼັງຈາກນັ້ນ, ກໍໄດ້ນໍາພາສ້າງຕັ້ງພັກແຮງງານເກົາຫຼີ. ພ້ອມດຽວກັນນີ້, ຍົກໃຫ້ເຫັນເຖິງສາຍພົວພັນ ແລະ ການຮ່ວມມືອັນດີງາມ ​ທີ່ໄດ້​ຮັບການສ້າງຕັ້ງໂດຍ​ ສະຫາຍ ໄກ​ສອນ ພົມ​ວິ​ຫານ, ຜູ້​ນຳ​ທີ່​ແສນ​ເຄົາ​ລົບ​ຮັກ ຂອງ​ປະ​ຊາ​ຊົນ​ລາວ ແລະ ສະ​ຫາຍ ກິມ ອິນ ຊຸງ, ຜູ້​ນຳ​ທີ່ຍິ່ງ​ໃຫຍ່ ຂອງ​ປະ​ຊາ​ຊົນ ສປປ ເກົາ​ຫຼີ ແລະ ໄດ້​ຮັບ​ການເສີມຂະ​ຫຍາຍ ແລະ ​ເພີ່ມ​ພູນ​ຄູນ​ສ້າງໃຫ້ນັບມື້ກ້າວເຂົ້າສູ່ລວງເລິກ ເພື່ອນໍາເອົາຜົນປະໂຫຍດມາສູ່ປະຊາຊົນສອງປະເທດ ກໍ່ຄືເພື່ອພາລະກິດປົກປັກຮັກສາ ແລະ ສ້າງສາພັດທະນາ ຂອງ ແຕ່ລະປະເທດ.

ສະຫາຍ ກິມ ອິນ ຊຸງ, ແມ່ນຜູ້ນໍາລຸ່ນທໍາອິດໃນການສ້າງແນວຄິດ ແລະ ແບບແຜນການນໍາພາການຕໍ່ສູ້ການສ້າງສາພັດທະນາປະເທດຊາດ ແລະ ສືບທອດມາຍັງ ສະຫາຍ ກິມ ເຈິງ ອິນ ໄດ້ສືບຕໍ່ແນວຄິດ ແລະ ແບບແຜນການນໍາພາ ຈົນມາຮອດໄລຍະປັດຈຸບັນ.

ໃນພິທີດັ່ງກ່າວ, ສະຫາຍ ປອ. ອາດສະພັງທອງ ສີພັນດອນ, ຕາງໜ້າໃຫ້ ສະມາຄົມມິດຕະພາບ ລາວ-ສປປ ເກົາຫຼີ ມອບເງິນໃຫ້ແກ່ແຂວງຫົວພັນ ລວມຈໍານວນມູນຄ່າທັງໝົດ 400 ລ້ານກີບ ແລະ ຕາງໜ້າຮັບໂດຍ ສະຫາຍ ພຸດພັນ ແກ້ວວົງໄຊ, ຮອງປະທານກຳມະທິການປົກຄອງແຂວງຫົວພັນ.

ນອກນີ້, ຜູ້ເຂົ້າຮ່ວມຍັງໄດ້ຮັບຟັງ ແລະ ຮັບຊົມ ການສະແດງສິລະປະ ຂອງ ລາວ ແລະ ສປປ ເກົາຫຼີ ເຮັດໃຫ້ພິທີມີເນື້ອໃນ ແລະ ບັນຍາກາດມ່ວນຊື່ນ.